**PRANEŠIMAS ŽINIASKLAIDAI**

**2020-08-12**

**Radiacinės saugos centras: patarimai kaip teisingai vartoti kalio jodido tabletes**

Siekiant tinkamai pasirengti galimoms branduolinėms ar radiologinėms avarijoms, Sveikatos apsaugos ministerija nupirko kalio jodido (KI) tabletes ir paskirstė 16 savivaldybių, esančių 100 kilometrų atstumu nuo Astravo atominės elektrinės.

KI skirtas apsaugoti žmogaus skydliaukę nuo radioaktyviojo jodo. Skiriama vienkartinė 130 mg KI dozė, tai yra 2 KI tabletės po 65 mg, kurios apsaugo suaugusio žmogaus skydliaukę 24 valandas nuo radioaktyviojo jodo. Sveikatos apsaugos ministerija, įvertinusi avarinę situaciją (radioaktyviojo jodo išmetimo trukmę, žmonių evakuavimo galimybes, kt.), suaugusiems žmonėms gali rekomenduoti suvartoti dar vieną paros dozę. Išimtis taikoma naujagimiams iki 1 mėnesio amžiaus, nėščioms ir krūtimi maitinančioms moterims bei vyresniems nei 60 metų amžiaus žmonėms, kuriems rekomenduojama tik viena KI paros dozė. Todėl savivaldybėse vienam suaugusiam žmogui išduodamas KI tablečių skaičius yra toks kokį rekomenduoja Pasaulio sveikatos organizacija.

Branduolinės ar radiologinės avarijos metu aplinkoje pasklidus radioaktyviajam jodui ir tik Sveikatos apsaugos ministerijai rekomendavus reikia suvartoti žmonių amžiaus grupei nustatytą kiekį KI tablečių:

* naujagimiams iki 1 mėn., rekomenduojama KI vienkartinė dozė yra **ketvirtis** tabletės;
* kūdikiams nuo 1 mėn. iki 3 metų, rekomenduojama KI vienkartinė dozė yra **pusė** tabletės;
* vaikams nuo 3 iki 12 metų, rekomenduojama KI vienkartinė dozė yra **viena** tabletė;
* vaikams nuo 12 metų ir suaugusiems, rekomenduojama KI vienkartinė dozė yra **dvi** tabletės;

Optimalus laikas blokuoti skydliaukę jodu yra likus 6 valandoms iki galimo radioaktyviojo jodo įkvėpimo ar patekimo su maistu, bet ne ankščiau nei prieš 24 valandas. Blokuoti skydliaukę KI dar yra veiksminga praėjus 2 valandoms nuo radioaktyviojo jodo įkvėpimo ar patekimo su maistu, bet ne vėliau, nei praėjus 8 valandoms. Naudoti KI tabletes kitu nei nurodyta laiku gali būti žalinga, todėl žmonės turi griežtai laikytis Sveikatos apsaugos ministerijos nurodymų.

Skydliaukės apsaugai branduolinės ar radiologinės avarijos atveju netinka vartoti vaistinėse parduodamų spiritinių ar vandeninių jodo tirpalų, purškalų su jodu, maisto papildų su jodu, nes jie neapsaugo skydliaukės nuo radioaktyviojo jodo žalingo poveikio dėl juose esančio mažo stabiliojo jodo kiekio.

Radiacinės saugos centras lietuvių, anglų, lenkų ir rusų kalbomis parengė informaciją kaip vartoti KI tabletes įvykus branduolinei ar radiologinei avarijai. Juos rasite Radiacinės saugos centro internetinio puslapio skiltyje „Ką reikia žinoti apie pasirengimą branduolinei ar radiologinei avarijai“ arba [čia](http://www.rsc.lt/download.php/fileid/2580).

**Kontaktai žiniasklaidai:**

Ramunė Marija Stasiūnaitienė

Radiacinės saugos centro laikinoji direktorė

Tel.nr.: +370 5 236 1996

Mob.tel.: +370 698 29611

El. paštas.: [ramune.stasiunaitiene@rsc.lt](mailto:ramune.stasiunaitiene@rsc.lt)

Nuoroda į internetinę svetainę:[www.rsc.lt](http://www.rsc.lt)